Bant des ideis, fissade la gnove audizion
La scjadince par presentâ i progjets e je ai 17 di Mai
Il sproc di chest an al è “Dai une pidade al razisim”
Publicât: 23|04|2010
Di: Udinè e-magazine del Comune di Udine
Âstu une idee o un progjet, ma ti mancjino i bêçs par puartâlu insom? Ai 17 di Mai partecipe ae gnove audizion dal “Bant des ideis”, la iniziative dal Comun di Udin che e da a associazions e a grups zovins la pussibilitât di meti in vore lis lôr ideis intal cjamp de solidarietât, de animazion, de informazion, dal intratigniment, dal sport o altri.
Viert a zovinis tra i 14 e i 25 agns residents intai Comuns dal Ambit distretuâl dal Udinês (in plui di Udin Cjampfuarmit, Martignà, Pagnà, Pasian di Prât, Pavie, Puçui, Pradaman, Tavagnà) il gnûf bant al è il risultât di une ativitât di confront cul Forum Zovins dal Comun di Udin e al è finanziât cui fonts ministeriâi pe autonomie dai zovins intal Plan Locâl Zovins. I grups che a partecipin, che a àn di jessi componûts di almancul cuatri personis, a podaran di vê un finanziament massim di 1.000 euros par realizâ i lôr progjets. Lis iniziativis proponudis no àn di vê fins di vuadagn e a àn di jessi di interès public e viertis a ducj.
Cul sproc sielt par cheste edizion – “Dai une pidade al razisim” – si cîr di promovi il bon acet e la integrazion interculturâl inte lote cuintri dal razisim. Propit par chest motîf pai progjets dedicâts al teme de discriminazion raziâl il massim dal contribût al podarà jessi tirât sù fin a 1.500 euros. No son limits pal numar di domandis acetadis: ducj i progjets bogns a saran finanziâts, fin che a finiran lis risorsis. In plui dal contribût il Comun al podarà poiâ lis iniziativis presentadis dant a nauli materiâl za a disposizion de aministrazion comunâl, sostignî la promozion dal avigniment e l’inviament des pratichis aministrativis pal ûs di spazis, areis e struturis.
I progjets a varan di jessi presentâts in maniere direte al Forum Zovins intes audizions fissadis ai 17 di Mai, ai 19 di Lui, o ai 18 di Otubar dal 2010. I partecipants a varan di cjapâ contat cul Forum Zovins almancul une setemane prime de scjadince par fissâ l’apontament pe audizion. La comission si darà adun intai dîs dopo des scjadincis par valutâ lis propuestis progjetuâls. Inte progjetazion e inte compilazion de domande i grups a puedin fâsi judâ de Agjenzie Zovins e dai educadôrs dai siei servizis (i centris di agregazion e lis Oficinis Zovins), o di altris tutôrs a lôr sielte. La schede dal progjet e il bant si puedin scjariâ dal sît www.comune.udine.it, te pagjine interne Agjenzie Zovinis > Bant di Ideis. Par contats: 0432-271305/663 o agenziagiovani@comune.udine.it.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn